กูรูเชียร์ซื้อ ROBINS กำไรดีต่อเนื่อง อัพไซด์สูง-P/E ต่ำ
ข่าวหุ้นธุรกิจออนไลน์ ได้ทำการสำรวจบริษัท ห้างสรรพสินค้าโรบินสัน จำกัด (มหาชน) หรือ ROBINS ที่นักวิเคราะห์ต่างให้ความสนใจหลังประกาศงบไตรมาส 3/59 ออกมาสวย รวมทั้งต่างคาดการณ์ว่ากำไรจะเติบโตต่อเนื่องจนถึงปี 60
22 พ.ย. 2559

ข่าวหุ้นธุรกิจออนไลน์ ได้ทำการสำรวจบริษัท ห้างสรรพสินค้าโรบินสัน จำกัด (มหาชน) หรือ ROBINS ที่นักวิเคราะห์ต่างให้ความสนใจหลังประกาศงบไตรมาส 3/59 ออกมาสวย รวมทั้งคาดการณ์ว่ากำไรจะเติบโตต่อเนื่องถึงปี 60
ที่สำคัญราคาหุ้นยังถูก เห็นได้จากค่า P/E อยู่ที่ 25.37 เท่า ซึ่งต่ำกว่า P/E กลุ่มบริการ/พาณิชย์  31.23 เท่า นอกจากนี้ยังมีอัพไซด์ถึง 25.62% อีกทั้งราคาหุ้นมีเป้าหมายสูงสุดถึง 76 บาท ตรงนี้น่าจะเป็นแรงหนุนให้ราคาหุ้นกลับมาน่าสนใจ และมีโอกาสขึ้นแรงได้อีกครั้ง
ตารางคำแนะนำของโบร์กเกอร์สำนักต่างๆ
 
 
บริษัทหลักทรัพย์ ฟินันเซีย ไซรัส จำกัด แนะนำ “ซื้อ” ราคาเป้าหมาย 76.00 บาท โดยระบุว่า ROBINS มีกำไรสุทธิ 9 เดือนเท่ากับ 1,805 ล้านบาท เพิ่มขึ้น 24.3% จากปีก่อน คิดเป็นสัดส่วน 67% ของประมาณการทั้งปี แนวโน้มกำไรสุทธิไตรมาส 4/59 จะกลับมาเติบโตและทำจุดสูงสุดของปีได้ตามปัจจัยฤดูกาล แม้ภาวะบรรยากาศการจับจ่ายใช้สอยปัจจุบันจะไม่สดใสนัก แต่ยังเชื่อว่าจะเห็นการเติบโตของผลการดำเนินงานจากการกลับมาเปิดสาขาที่ถูก Renovate 3 แห่งได้เต็มรูปแบบ และยังมีแผนเปิดสาขาใหม่ 1 แห่งที่ลพบุรี ซึ่งเป็นสาขาในรูปแบบ Lifestyle Center ทำให้จะมีพื้นที่เช่าเพิ่มขึ้นด้วย ยังคงประมาณการกำไรสุทธิปี 59-60 เติบโต 26% จากปีก่อน และ 16% จากปีก่อน ตามลำดับ และคงราคาเป้าหมายปี 60 เท่ากับ 76.00 บาท
 
ขณะเดียวกัน บริษัทหลักทรัพย์ ฟิลลิป (ประเทศไทย) จำกัด แนะนำ “ซื้อ” ราคาเป้าหมาย 74.00 บาท โดยมองแม้ว่าไตรมาส 3/59 ผลงานออกมาต่ำกว่าคาด 9% ที่ 509.85 ล้านบาท แต่ยังเติบโตแกร่ง 28.3%จากปีก่อนโดยมีสาเหตุหลักมาจาก 1) รายได้จากการขายเติบโต 3.4%จากปีก่อนมาที่ 6,237.17 ล้านบาท และ รายได้จากการลงทุนเติบโต 16% จากปีก่อนมาที่ 741.53 ล้านบาท เนื่องจาก 1) มีการรับรู้รายได้จากการขยายสาขา 2 สาขา ในไตรมาส 3/58 และ 2) มีการขยายสาขาเพิ่มในไตรมาส 3/59 ได้แก่ สาขานครศรีธรรมราช เมื่อเดือนกรกฎาคม และ 2) บริษัทมีอัตรากำไรขั้นต้นดีขึ้นกว่าในไตรมาส 3/58 ที่ 23.93% มาที่ 24.33% ในไตรมาส 3/59         
คงประมาณการปี 59 ยังเติบโตแกร่งที่ 2,562.66 ล้านบาท เติบโตดี 19%จากปีก่อนโดยรายงานผล การดำเนินงานช่วง 9 เดือนแรก คิดเป็น 70.45% ของประมาณการทั้งปี คาดไตรมาส 4/ ซึ่งเป็นช่วง High Season จะสามารถทำผลการดำเนินงานได้ดี อีกทั้งยังมีการขยายสาขาอีก 1 สาขา ได้แก่ สาขาลพบุรี ในวันที่ 2 ธันวาคม 59 พร้อมทั้งคาด Major Renovation ทั้ง 3 สาขา ได้แก่ ราชบุรี จันทบุรี และ พระราม 9 จะเสร็จสิ้นพร้อมให้บริการในช่วง High Season นี้
ทั้งนี้ คาดปี 60 เติบโตดี 9.4% จากปีก่อนจากการขยายสาขาเพิ่มและจากอัตรากำไรขั้นต้นที่จะดีขึ้น โดยคาดจะมีรายได้รวม 32,587 ล้านบาท เติบโต 7.63% จากปีก่อน จากคาดการจะมีการขยายสาขาเพิ่มอีก 2-3 สาขา ในปี 60 และจากผลการดำเนินงานของสาขาที่เปิดให้บริการในปี 59 ทั้ง 2 สาขา จะสามารถรับรู้รายได้ๆเต็มปี นอกจากนี้คาดว่าบริษัทจะมีแนวโน้มอัตรากำไรขั้นต้นเฉลี่ยดีขึ้นจากปี 59 ที่ราว 25% มาที่ 25.20% จากสัดส่วนยอดขายสินค้า House Brand และ International Brand ที่จะเพิ่มมากขึ้น
 
ด้านบริษัทหลักทรัพย์ เออีซี จำกัด แนะนำ “ซื้อ” ราคาเป้าหมาย 74.00 บาท โดยมองว่าการที่บริษัทเดินหน้าขยายสาขาและรุกเพิ่มสัดส่วนยอดขายสินค้ามาร์จิ้นสูงสรุปประเด็นสำคัญได้ดังนี้ 1) ช่วงไตรมาส 4/59 คาดยอดขายสาขาเดิม (SSG) ไม่ถูกกระทบอย่างมีนัยฯ จากการเลื่อนจัดอีเวนต์ หลังมีประชาชนออกมาซื้อเสื้อผ้าสีสุภาพเพื่อไว้อาลัยสูง (SSG เดือน ต.ค.เฉพาะแผนกเสื้อผ้าโตเกิน 10% จากปีก่อน) และ ROBINS ยังเน้นขายสินค้าแบรนด์ตัวเองและแบรนด์ต่างประเทศมากขึ้นเพราะสินค้ากลุ่มนี้มีมารจิ้นสูง เช่น ล่าสุดเปิดแบรนด์ “Great Value” ขายสินค้าคุณภาพดีราคาเดียวทุกวันไม่ต้องรอโปรโมชั่น
โดยปี 60 ตั้งเป้ามีสัดส่วนยอดขายสินค้าสองกลุ่มนี้ราว 12-14% จากช่วง 9 เดือนแรก ที่อยู่ 11% ของยอดขายรวม และ 2) บริษัทยังคงเดินหน้าขยายสาขาต่อเนื่องเพื่อผลักดันการเติบโตต่อเนื่อง โดยช่วงไตรมาส 4/59 จะเปิดสาขาใหม่ Lifestyle Mall ที่ลพบุรี (16 ธ.ค.) และปี 60 มีแผนเปิด 3 สาขา แบ่งเป็น รูปแบบ Lifestyle Mall ได้แก่ เพชรบุรี และกำแพงเพชร ส่วนสาขามหาชัย เปิดรูปแบบปกติ ซึ่งใช้เงินทุนราวปีละ 4 พันล้านบาท แหล่งเงินทุนจะมาจากเงินสดในกิจการและการกู้ยืม
ทั้งนี้ คาดว่าทั้งปี 59 คาดว่ากำไรโต 18.8% จากปีก่อนและโตต่อ 13.7% ในปี 60 โดยมุมมองเชิงบวกต่อ ROBINS โดยช่วงไตรมาส 4/59 คาดกำไรยังเป็นพีคของปีนี้หลังเข้าสู่ High Season และได้อานิสงส์จากประชาชนออกมาซื้อเสื้อผ้าสีสุภาพ ขณะที่ในระยะยาวคาด ROBINS จะมีศักยภาพทำกำไรที่ดีขึ้นตามลำดับ หลังทยอยรับรู้ความสำเร็จในการเพิ่มสัดส่วนยอดขายสินค้าแบรนด์ตัวเองและแบรนด์ต่างประเทศที่มีมาร์จิ้นสูง อีกทั้งแผนเปิดสาขาใหม่รูปแบบ LifeStyle Mall (มีพื้นที่ให้ร้านค้าเช่า) คาดจะช่วยหนุนยอดขายรวมและรายได้ค่าเช่าให้เพิ่มขึ้นอย่างมีนัยสำคัญ จึงคาด ปี 59 ROBINS จะมีกำไรสุทธิ 2,557 ล้านบาท โต 18.8% จากปีก่อน และโตต่อ 13.7% จากปีก่อนในปี 60
 
ด้านราคาหุ้น ROBINS ปิดตลาดวานนี้ (21 พ.ย.) ราคาอยู่ที่ 6.50v บาท บวก 3.25 บาท หรือ 5.68% มูลค่าซื้อขาย 201.25 ล้านบาท